- Փայլուն գնահատական էր: Իրենք մեր իշխանությունների հետ ոչ մի խնդիր չունեն: Իրենք գիտեն, որ մեր իշխանությունները գլուխը կախ կանեն այն ամենը, ինչ կասի Ռուսաստանը: Իրենք 2016թ., ապրիլի 2-ին համոզվեցին, որ հայ հասարակությունը Հայաստանը չի լքի, հայ ժողովուրդը միշտ թիկունք կկանգնի. Ռուսաստանը հասկացավ, որ չունենալով պրոբլեմ մեր իշխանության հետ՝ ունեն պրոբլեմ հայ հասարակության հետ: Ու դրա համար էլ այս հայտարարություններն ուղղված են հայ հասարակությանը՝ մեզ խաբելու, մեր զգոնությունը թուլացնելու համար: Միանշանակ: Կարող եք ասել՝ լավ, որտեղի՞ց իրենք գիտեն, որ մեր հասարակությունը բացասական է տրամադրված. չեմ ասում ձևը, միջոցները կանալները, որոնցով այս ինֆորմացիան ստանում են, բայց ես կարող եմ վկայակոչել մեր կենտրոնի՝ 2017թ. ամռանն անցկացված դասական սոցիոլոգիական հարցման արդյունքները: Ասել, որ բավականին իջել է Ռուսաստանի վարկանիշը ՀՀ քաղաքացիների մոտ մի քանի տարի առաջվա հետ համեմատած՝ նշանակում է ոչինչ չասել, որովհետև թվերը Ռուսաստանի համար աղետալի են: Միայն 35 տոկոսն է համարում, որ եթե պատերազմ լինի, Ռուսաստանը մեզ կաջակցի: Նույն հարցումները 5-6 տարի առաջ տալիս էին 70 տոկոսանոց վստահություն ՌԴ-ի նկատմամբ՝ որպես Հայաստանի անվտանգության երաշխավորի: